Rahandusministeerium Teie 13.12.2024 nr 1.1-10.1/5619-1

info@rahandusministeerium.ee Meie 31.12.2024 nr 4/210

**Arvamuse esitamine tulumaksuseaduse**

**muutmise seaduse eelnõu kohta**

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust tulumaksuseaduse muutmise seaduse eelnõu kohta, millega muudetakse isikustamata ümbrikupalga maksustamist nii, et edaspidi on maksuhalduril võimalik ümbrikupalga väljamakse tuvastamisel seda käsitada erisoodustusena, millelt tuleb tasuda nii tulu- kui sotsiaalmaksu. Oleme eelnõuga tutvunud ning edastame järgnevalt Kaubanduskoja seisukohad.

Kaubanduskoda toetab eelnõu eesmärki takistada maksudest kõrvalehoidumist ja tagada tulu- ja sotsiaalmaksu tõhusam kogumine. Leiame, et eelnõu mõte on hea, kuna see aitab tagada ausat konkurentsi ning soodustab kõiki ettevõtteid tegutsema seaduslikult.

Siiski näeme ka probleemkohta uue lahenduse puhul. Kaubanduskoda leiab, et tagada tuleb see, et Maksu- ja Tolliamet ei hakkaks maksumenetluse käigus liiga lihtsalt ja kergekäeliselt ettevõtete teatavaid tegevusi tõlgendama kui ümbrikupalga maksmist, mille tulemusel on võimalik nõuda nii tulu- kui ka sotsiaalmaksu maksmist. Iga menetluse puhul peab Maksu- ja Tolliamet hindama tõendeid ning neile tuginedes tegema otsuse ehk kergekäeline tegevuse tõlgendamine ei tohi olla lubatud, kuna vastasel juhul on võimalik Maksu- ja Tolliametil ettevõtetelt ebaõiglaselt nõuda nii tulu- kui sotsiaalmaksu maksmist. Näiteks ei tohiks Maksu- ja Tolliamet maksumenetluses otsust tehes tugineda ainult sellele, et ettevõte on lihtsalt ettevõtte kontolt sularaha välja võtnud ning eeldada, et ettevõte on sellega maksnud mõnele töötajale ümbrikupalka. Leiame, et iga tuvastamata makse või tegevuse lugemine ümbrikupalgaks ja selle maksustamine sotsiaal- ja tulumaksuga ei ole õige ning Maksu- ja Tolliamet peab suutma kindlatele tõenditele tuginedes tõendada, et ettevõtte maksis töötajale ümbrikupalka.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee